ยุทธการดากอน

**ยุทธการดากอน** เป็นการปะทะครั้งแรกในสงครามกาแล็กซีครั้งที่สอง อันเป็นสงครามครั้งที่หนึ่งระหว่างจักรวรรดิกาแล็กซีกับเสรีพันธมิตรดาวเคราะห์ กองทัพเสรีพันธมิตรดาวเคราะห์ได้รับชัยชนะอย่างขาดลอยในศึกครั้งนี้ทั้งที่กองทัพจักรวรรดิมีกำลังเหนือกว่าเท่าตัว

## เบื้องหลัง

ปีอวกาศที่ 640 จักรพรรดิฟรีดริชที่ 3 ส่งพระโอรสลำดับสาม จอมพลแกรนด์ดยุกแฮร์แบร์ท ผู้บัญชาการกำลังรบนอกไรช์ ไปปราบปรามเสรีพันธมิตร จักรวรรดิถือว่าตนเองคือรัฐชาติเดียวในกาแล็กซี และไม่ยอมรับการดำรงอยู่ของรัฐชาติอื่นนอกจากตนเอง จักรวรรดิเรียกเสรีพันธมิตรว่า "พวกกบฎ" กำลังรบนอกไรช์ที่ถูกส่งไปในครั้งนั้นมีเรือ 52,600 ลำและทหารกว่า 4,408,000 นาย

อย่างที่ได้กล่าวไปว่า จักรวรรดิคิดว่าตนเองคือรัฐชาติเดียวในกาแล็กซีมาตลอด ภาวะเช่นนี้ทำให้จักรวรรดิปราศจากศึกสงครามหลายศตวรรษ ที่ผ่านมา รัฐบาลจักรวรรดิไม่ให้ความสำคัญกับกองทัพ ส่งผลให้กองทัพอ่อนแอ นายทหารจำนวนมากขาดประสบการณ์ ต่างจากฝ่ายเสรีพันธมิตร พวกเขาเตรียมใจรับสถานการณ์เช่นนี้มาตลอด กองทัพเสรีพันธมิตรจึงมีความพร้อมมากกว่า

## เหตุการณ์

การปะทะเริ่มขึ้นในวันที่ 14 กรกฎาคม โดยมีการสาดกระสุนใส่กันที่ระยะห่าง 30 ล้านกิโลเมตร แต่ไม่มีฝ่ายใดเสียหายมากนัก การจู่โจมใหญ่ครั้งแรกเปิดฉากขึ้นในวันที่ 16 กรกฎาคมโดยกองเรือเสรีพันธมิตรของเออร์วินสกี แต่เออร์วินสกีก็เสียเรือไป 30% ก่อนที่กองเรือเอิร์สเท็ดมาช่วยพวกเขาออกจากวงล้อมของทัพจักรวรรดิ

ชัยชนะแรกทำให้แกรนด์ดยุกแฮร์แบร์ทมีความเชื่อมั่นจนเกินไป เขาบัญชาให้แตกกองเรือจักรวรรดิเป็นหลายๆกองเพื่อค้นหาและทำลายกองเรือเสรีพันธมิตร ทั้งที่ทัพจักรวรรดิไม่คุ้นเคยกับพื้นที่ในแถบนี้ แถมระบบการสื่อสารและเซ็นเซอร์ต่างๆก็เป็นถูกรบกวนจากสนามพลังแม่เหล็กที่ปล่อยออกมาจากดาวฤกษ์ดากอน

ในวันที่ 18 กรกฎาคม ทั้งสองฝ่ายเข้าปะทะกันซึ่งหน้า กองเรือจักรวรรดิใช้กระบวนรบแบบดันออกในขณะที่กองเรือเสรีพันธมิตรใช้กระบวนรบแบบอ่าว ทั้งสองฝ่ายสู้กันตามยุทธวิธีพื้นฐาน ไม่มีกลศึกพิสดารใดถูกนำมาใช้ จักรวรรดิเป็นฝ่ายได้เปรียบอยู่ช่วงหนึ่ง แต่สถานการณ์เริ่มพลิกผันเมื่อกองเรือเสรีพันธมิตรของพลโทแอนดราสซีเข้าโจมตีปีกขวาจนทัพจักรวรรดิตกเป็นฝ่ายตั้งรับ

วันต่อมา ผู้บัญชาการใหญ่หลิน ผ่าว และเสนาธิการยูซุฟ ทอพพาโรล ได้หลอกล่อผบ.กองเรือจักรวรรดิที่ขาดประสบการณ์ให้ทำการแตกกำลังเป็นหลายๆกองกระจายไปทั่วระบบดาวดากอน ทัพเสรีพันธมิตรนำกำลังทั้งหมดพุ่งโจมตีไปที่กองเรือของแฮร์แบร์ท ทั้งสองฝ่ายเอาชนะกันไม่ได้ เมื่อกองเรือจักรวรรดิของอิงก็อลชตัทมาเสริมทัพ เสรีพันธมิตรก็ตกเป็นรอง แต่โชคยังเข้าข้างเมื่อพลโทเอิร์สเท็ดนำกำลังเข้าโจมตีปีกข้างและหลังทัพจักรวรรดิ

 ไฟล์:Dagon Battle.png
20 กรกฎาคม พลโทพัสเซิลไฮม์เป็นผบ.ฝ่ายจักรวรรดิคนแรกที่เสียชีวิตในการรบ ระบบเซ็นเซอร์เกิดการรวนจนระบุกองเรืออิงก็อลชตัทที่อยู่ด้านหน้าเป็นฝ่ายศัตรู และระบุกองเรือเอิร์สเท็ดที่อยู่ด้านข้างเป็นฝ่ายเดียวกัน พลโทเอิร์สเท็ดเข้าโจมตีกองเรือพัสเซินไฮม์อย่างฉับพลันจนสร้างความสับสนให้ฝ่ายจักรวรรดิ ท้ายที่สุดพลโทพัสเซิลไฮม์ก็เสียชีวิตในการรบ

พลโทอิงก็อลชตัทถูกแกรนด์ดยุกแฮร์แบร์ทตำหนิอย่างรุนแรงต่อเหตุการณ์นี้ แฮร์แบร์ทตัดสินใจเรียกกองเรือที่กระจายตัวออกไปกลับมารวมเข้าด้วยกันเป็นกองใหญ่ แต่คำสั่งอย่างเร่งด่วนของแฮร์แบร์ทนั้นถูกดักฟังโดยเสรีพันธมิตร ทัพเสรีพันธมิตรจึงใช้ข้อมูลดังข่าวในการวางกำลังเป็นสามกองเพื่อเป็นวงล้อมขนาดใหญ่จากสามทิศทาง พลโทวาร์ดและพลโทแอสดราสซีต่างคุมกำลังคนละกอง

21 กรกฎาคม การปิดล้อมเริ่มขึ้นด้วยการโจมตีของพลโทวาร์ดที่ปีกซ้ายของทัพจักรวรรดิ ฝ่ายจักรวรรดิที่ตื่นตกใจพยายามหนีไปทางอื่นแต่ก็ถูกปิดกั้นไว้โดยกองเรือแอนดราสซี ท่ามกลางความสับสนและตกใจที่ตกอยู่ในวงล้อมนั้นเอง ทัพจักรวรรดิจัดกระบวนรบใหม่เป็นรูปทรงกลม กระบวนทัพแบบนี้มีความคล่องตัวต่ำและทำให้พวกเขายิ่งตกเป็นเป้าที่คับแน่น

ทัพจักรวรรดิตามเกมไม่ทัน ความสับสนยิ่งเพิ่มพูนทวีขึ้น เรือจักรวรรดิที่อยู่รอบนอกขยับถอยเข้ามาที่ใจกลางทัพเรื่อยๆ พื้นที่แนวรับมีน้อยลงไปทุกที ในทางตรงข้าม การที่เป้าหมายมีขนาดเล็กลงเรื่อยๆก็ยิ่งเข้าทางเสรีพันธมิตร พวกเขาสามารถวางกำลังได้อย่างมีประสิทธิภาพขึ้น

ไม่เกินวันที่ 24 กรกฎาคม กำลังรบนอกไรช์ถูกทำลายล้างสิ้น มีผู้เหลือรอดกลับไปยังดาวโอดินเพียง 368,200 หรือคิดเป็น 8.3% เท่านั้น ในทางตรงข้าม ทัพเสรีพันธมิตรมีอัตรารอดชีวิตถึง 93.6%

## ผลสืบเนื่อง

แกรนด์ดยุกแฮร์แบร์ทสามารถหลบหนีและมีชีวิตรอดกลับไปจักรวรรดิ แต่เขาถูกกักบริเวณและมีอาการสติฟั่นเฟือน รัฐบาลจักรวรรดิพยายามปิดข่าวความพ่ายแพ้ครั้งใหญ่นี้ แต่ก็ไม่สามารถปิดข่าวได้ ข่าวที่แพร่ออกไปทั่วเขตแดนจักรวรรดิทำให้ประชาชนที่ไม่พอใจระบบการปกครองจำนวนมากหลั่งไหลอพยพไปยังเสรีพันธมิตร แม้นั่นจะทำให้เสรีพันธมิตรเติบโตและขยายดินแดนอย่างก้าวกระโดด แต่ก็ได้เปลี่ยนองค์ประกอบด้านความเชื่อทางสังคมไปด้วย เนื่องจากผู้อพยพหลายคนไม่ได้เชื่อหรือศรัทธาในระบอบสาธารณรัฐและรัฐบาลเสรีประชาธิปไตย

## อ้างอิง

1. ↑ 1.0 1.1 LOGH Gaiden: *The Chronicle of the Battle of Dagon*
2. ↑ บทนำ - ประวัติศาสตร์ของกาแล็กซีโดยสรุป *ตำนานวีรบุรษแห่งกาแล็กซี* เล่ม 1 เรื่องโดย โยชิกิ ทานากะ. แปลโดย Walker Emp
3. ↑ LOGH: *Julian's Journey, Mankind's Journey*